L'Ajuntament d'Alboraia celebra el 9 d'Octubre amb un homenatge a tot el municipi per la seua valentia i fortalesa durant la pandèmia de la COVID-19
09 de octubre de 2021

L'Ajuntament d'Alboraia ha retut homenatge a tots els col·lectius, veïnes i veïns del municipi pel gran esforç realitzat de manera solidària en afrontar la pandèmia del coronavirus en el seu tradicional acte del 9 d'octubre. D'aquesta manera, l'esdeveniment de premis ha tornat a dur-se a terme amb la seua 12a edició després d'absentar-se en 2020 per a garantir la seguretat dels veïns i veïnes.

L'Auditori Municipal ha acollit l'esdeveniment a les 11.00 hores del dissabte, 9 d'octubre. Allí han sigut presents una representació de cadascun dels sectors implicats, als quals el Consistori ja va agrair la seua actuació en l'última edició del periòdic municipal.

Un homenatge al poble d'Alboraia

María Dolores Revert, coordinadora d'Infermeria, ha acudit en representació del personal sanitari.

Jéssica García, coordinadora de Serveis Socials, ha pujat també a l'escenari en representació del departament municipal.

Francisco Uclés, comissari de la Policia Local d'Alboraia, i Goyo Martín, tinent cap del lloc principal de la Guàrdia Civil de Tavernes Blanques, han parlat en representació dels Cossos i Forces de Seguretat.

Agustín Ayora i l'agrupació local de Protecció Civil han rebut també l'agraïment en aquesta edició del 9 d'Octubre.

José Pinto de EGUSA, en representació de les brigades municipals. Paco Clavero i Vicent Gimeno, representant als agricultors que tant han col·laborat també durant la pandèmia. D'altra banda, María Suñen, Regina Fuentes i la seua família, han oferit un concert com els 50 que van oferir des del seu balcó en el confinament. També ha pujat a l'escenari Maribel García, representant a les costureres voluntàries que van fer més de 12.000 màscares a l'inici de la pandèmia.

Vicente Engasa, president de Xufarunners, en representació dels clubs esportius del municipi. Lourdes Jiménez, representant a l'Associació Cultural Andalusa, Luis Biosca, president de la Junta Local de Hermandades y Corporaciones de Setmana Santa, i Gonzalo Albert, vicepresident de la Junta Local Fallera, han parlat per les associacions tradicionals i culturals d'Alboraia.

José Ramón Panach i Pepe Polo, han rebut l'agraïment en nom de l'empresariat, comerç i restauració local. Per a finalitzar, la soprano alboraiera Mónica Bueno, ha cantat l'himne de la Comunitat Valenciana.

L'esdeveniment de la 12a edició dels premis 9 d'octubre ha sigut presentada per una parella de professionals de la comunicació, que han amenitzat la jornada amb humor, música en directe i altres sorpreses per a rendir un homenatge optimista.

En acabar, s'ha col·locat una placa a la porta de l'Auditori Municipal, en agraïment al poble d'Alboraia per la lluita durant la pandèmia.